На основу члана 22. и 37. Статута Града Ниша („Службени лист Града Ниша“, број 88/2008 и 143/2016), Скупштина Града Ниша, на седници од \_\_\_\_ децембра 2018. године, донела је

**ОДЛУКУ**

**О УТВРЂИВАЊУ ПРИХОДА КОЈИ ПРИПАДАЈУ ГРАДУ, ОДНОСНО ГРАДСКИМ ОПШТИНАМА И РАСПОРЕДУ ТРАНСФЕРНИХ СРЕДСТАВА ИЗ БУЏЕТА ГРАДА НИША ГРАДСКИМ ОПШТИНАМА У 2019. ГОДИНИ**

Члан 1.

Овом одлуком утврђује се расподела јавних прихода између буџета Града Ниша и буџета градских општина, као и обим трансферних средстава из буџета Града Ниша градским општинама у 2019. години.

Члан 2.

Граду Нишу, као јединици локалне самоуправе, за финансирање надлежности, припадају јавни приходи и примања, и то:

1) порези у делу предвиђеном законом:

(1) порез на доходак грађана;

(2) порез на имовину;

(3) порез на наслеђе и поклон;

(4) порез на пренос апсолутних права;

(5) други порез, у склaду са посебним законом;

2) таксе:

(1) локалне административне таксе;

(2) локалне комуналне таксе;

(3) боравишна такса;

3) накнаде у складу са законом;

4) самодопринос;

5) донације и трансфери;

5а) финансијска помоћ Европске уније;

6) приходи настали употребом јавних средстава:

(1) приходи од камата;

(2) приходи од давања у закуп, однодно на коришћење непокретности и покретних ствари у својини Републике Србије, које користи јединица локалне самоуправе, односно органи, организације и службе јединице локалне самоуправе и индиректни корисници њеног буџета;

(3) приходи од давања у закуп, односно на коришћење непокретности и покретних ствари у својини јединице локалне самоуправе, у складу са законом;

(4) приходи настали продајом услуга корисника средстава буџета јединице локалне самоуправе чије је пружање уговорено са физичким и правним лицима на основу њихове слободне воље;

(5) приходи од новчаних казни изречених у прекршајном поступку за прекршаје прописане актом скупштине јединице локалне самоураве и одузета имовинска корист у том поступку;

(6) приходи од концесионе накнаде у складу са законом.

7) примања:

(1) примања од продаје непокретности у својини јединице локалне самоуправе;

(2) примања од продаје покретних ствари у својини Републике Србије које користе органи, организације и службе јединице локалне самоуправе;

(3) примања од продаје покретних ствари у својини јединице локалне самоуправе које користе органи, организације и службе јединице локалне самоуправе;

(4) примања од продаје робних резерви;

(4а) примања од продаје драгоцености;

(4б) примања од продаје природне имовине;

(5) примања од задуживања;

(6) примања од продаје финансијске имовине.

Члан 3.

Приходи и примања из члана 2. ове одлуке распоређују се буџету Града Ниша, осим дела прихода који се у целини уступају буџетима градских општина и прихода који се деле између буџета Града Ниша и буџета градских општина.

Члан 4.

Буџетима градских општина у целини припадају приходи који се остваре на територији општине, и то:

1. Комунална такса за коришћење рекламних паноа, укључујући и истицање и исписивање фирме ван пословног простора на објектима који припадају јединици локалне самоуправе (коловози, тротоари, зелене површине, бандере и сл.);

2. Комунална такса за држање средстава за игру („забавне игре“);

3. Приходи буџета општине од камата на средства консолидованог рачуна трезора укључена у депозит банака;

4. Приходи од камата на средства корисника буџета општине укључена у депозите код пословних банака код којих овлашћени општински орган потписује уговор о депоновању средстава по виђењу;

5. Накнада за коришћење минералних сировина и геотермалних ресурса;

6. Комунална такса за коришћење простора на јавним површинама или испред пословног простора у пословне сврхе, осим ради продаје штампе, књига и других публикација, производа старих и уметничких заната и домаће радиности;

7. Комунална такса за коришћење слободних површина за кампове, постављање шатора или друге облике привременог коришћења;

8. Комунална такса за заузеће јавне површине грађевинским материјалом;

9. Накнада за коришћење природног лековитог фактора;

10. Приходи од новчаних казни за изречених у прекршајном поступку за прекршаје прописане актом Скупштине општине, као и одузета имовинска корист;

11. Самодопринос на територији месне заједнице и општине.

Члан 5.

Приходи од пореза на зараде, пореза на имовину и пореза на друге приходе који се остваре на територији Града Ниша деле се између буџета Града и буџета градских општина тако да буџету Града припада 95,5% прихода од пореза на доходак грађана – на зараде, 92,5% прихода од пореза на имовину и 97% прихода од пореза на друге приходе, док се градским општинама уступа део ових прихода у ниже наведеним процентима, и то:

|  |  |  |  |  |
| --- | --- | --- | --- | --- |
| **Ред. бр.** | **Градска општина** | **Порез на зараде** | **Порез на имовину** | **Порез на друге приходе** |
| 1. | Пантелеј | 0,90% | 1,50% | 0,60% |
| 2. | Црвени Крст | 0,90% | 1,50% | 0,60% |
| 3. | Палилула | 0,90% | 1,50% | 0,60% |
| 4. | Медијана | 0,90% | 1,50% | 0,60% |
| 5. | Нишка Бања | 0,90% | 1,50% | 0,60% |
|  | **Укупно:** | **4,50%** | **7,50%** | **3,00%** |

Члан 6.

Трансферна средства утврђена Одлуком о буџету Града Ниша за 2019. годину у износу од 157.689.000 динара расподељују се градским општинама у следећим износима:

1. Општина Пантелеј 36.704.000 динара
2. Општина Црвени крст 27.960.000 динара
3. Општина Палилула 35.472.000 динара
4. Општина Медијана 28.499.000 динара
5. Општина Нишка Бања 29.054.000 динара

Члан 7.

Трансферна средства из члана 6. oве одлуке ће се преносити градским општинама месечно у висини једне дванаестине износа на рачун прописан за уплату текућих трансфера од других нивоа власти.

Члан 8.

Градским општинама, осим трансферних средстава дефинисаних у члану 6. oве одлуке, могу се, на основу закључка Градског већа и решења Градоначелника, одобрити и средства за реализацију посебних програмских активности и пројеката.

У случају да се, на име предфинансирања пројектних активности, из буџета Града Ниша обезбеде и пренесу додатна средства градској општини за реализацију пројекта у чијем финансирању учествује инострани партнер иста је у обавези да одобрена и пренета средства врати у буџет Града Ниша најкасније 7 (седам) дана након уплате из иностраног извора.

Члан 9.

Градске општине могу у 2019. години да планирају укупна средства потребна за исплату плата запослених које се финансирају из њихових буџета, у складу са одредбама закона о буџету Републике Србије за 2018. годину, Закона о буџетском систему и Упутством министра финансија за израду буџета локалне власти за 2019. годину.

Градске општине не могу засновати радни однос на неодређено и одређено време, нити ангажовати лица по основу уговора о делу и уговора о обављању привремених и повремених послова у 2019. години, без претходне сагласности Градоначелника.

Уколико средства за плате запослених у градским општинама не буду планирана и исплаћивана на начин утврђен у ставу 1. овог члана Градоначелник ће донети решење о привременој обустави преноса трансферних средстава из буџета Града Ниша.

О привременој обустави преноса трансферних средстава Градоначелник доставља обавештење председнику градске општине, у којем наводи разлоге за обуставу преноса средстава.

Привремена обустава преноса трансферних средстава траје до отклањања неправилности утврђених при планирању или исплати средстава за плате запослених у градској општини.

Члан 10.

Уколико се у току године пренесу нове надлежности градским општинама обим додатних средстава обезбедиће се у складу са Законом о буџетском систему.

Члан 11.

Одлука ступа на снагу осмог дана од дана објављивања у „Службеном листу Града Ниша“, а примењује се од 01. 01. 2019. године.

Број: \_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_ 2018. године

**СКУПШТИНА ГРАДА НИША**

ПРЕДСЕДНИК

Мр Раде Рајковић

О б р а з л о ж е њ е

Одлуком о утврђивању прихода који припадају граду, односно градским општинама и распореду трансферних средстава из буџета Града Ниша градским општинама у 2019. години уређује се начин и обезбеђује финансирање градских општина. Чланом 22. Статута Града Ниша („Службени лист Града Ниша“, број 88/2008 и 143/2016) је прописано да градским општинама за обављање послова Града припадају средства у складу са посебном одлуком Града. Статутом Града Ниша дефинисани су послови односно надлежности градских општина. Припадајућа средства односно приходи буџета Града Ниша утврђени су чланом 5. Закона о финансирању локалне самоуправе („Службени гласник Републике Србије“, број 62/2006...83/2016) и то су: изворни и уступљени приходи, трансфери, примања по основу задуживања и други приходи и примања утврђени законом.

Овом одлуком се врши расподела прихода Града Ниша између буџета града и буџета градских општина са циљем остваривања њихових законских и статутарних надлежности, а што је регулисано чланом 2. одлуке. Градским општинама су обезбеђена и додатна средства уступањем дела прихода града од: пореза на зараде 4,50%, пореза на имовину 7,50% и пореза на друге приходе 3,00%.

Одредбом члана 3. Одлуке утврђено је да ће градским општинама поред уступљених прихода града, припасти и трансферна средства из буџета Града Ниша у износу од 157.689.000 динара и то: ГО Пантелеј 36.704.000 динара, ГО Црвени Крст 27.960.000 динара, ГО Палилула 35.472.000 динара, ГО Медијана 28.499.000 динара и ГО Нишка Бања 29.054.000 динара. Трансферна средства се расподељују градским општинама, полазећи од послова које обављају градске општине утврђене Статутом Града Ниша, броја становника и површине општина.

Чланом 6. Одлуке је на општи начин утврђена обавеза градских општина да планирају и исплаћују плате запослених у складу са законским ограничењима. Уколико би дошло до одступања у планирању и исплати плата запослених у градским општинама у односу на прописана ограничења, био би обустављен трансфер средстава из буџета Града Ниша градским општинама до момента отклањања неправилности, о чему одлучује Градоначелник Града Ниша.

Предвиђеном расподелом прихода Града Ниша и утврђивањем транферних средстава градским општинама стварају се услови за несметано функционисање градских органа, организација и јавних служби, као и функционисање градских општина у 2019. години.

ГРАДСКА УПРАВА - СЕКРЕТАРИЈАТ ЗА ФИНАНСИЈЕ

СЕКРЕТАР

Данијела Спасовић